Răzvan Lucescu a reușit să-i aducă în extaz pe fanii lui PAOK Salonic după ce a cucerit al patrulea titlu de campioană a Greciei din istoria clubului. Drumul nu a fost însă ușor, tehnicianul român dezvăluind toate culisele într-un interviu eveniment pe care l-a acordat la FANATIK SUPERLIGA.
PAOK Salonic a câștigat titlul în Grecia deși la începutul sezonului pornea cu cele mai mici șanse dintre cele patru candidate la trofeu. AEK Atena, Olympiakos și Panathinaikos erau mult mai bine organizate, însă echipa românului a reușit să producă marea surpriză atunci când nimeni nu se mai aștepta.
A fost cel mai complicat titlu din cariera lui Răzvan Lucescu, după cum singur a recunoscut-o, și de aceea satisfacția e cu atât mai mare. Mai ales că a reușit să le producă o imensă bucurie și fanilor, care își puneau atât de multe speranțe în el și pe care nu i-a dezamăgit.
Tehnicianul lui PAOK a povestit la FANATIK SUPERLIGA o întâmplare emoționantă pe care a trăit-o împreună cu soția sa înaintea meciului decisiv cu Aris, iar în acel moment a început să lăcrimeze în direct, semn că emoțiile îi copleșesc uneori și pe cei mai puternici oameni.
„Când înțelegi cu adevărat ce creezi și câtă lume își pune speranță în ceea ce faci tu, e o responsabilitate imensă. Și asta, într-adevăr, mi-a creat o mare emoție.
Înainte de a pleca de acasă, venisem să mă schimb după ședința de la prânz, și înainte de a pleca spre hotel, înaintea ultimei ședințe și apoi plecare către stadion, eram cu soția și undeva în fața blocului, că suntem undeva nu departe de Turnul Alb, era o nebunie, cu motociclete, cântau cu PAOK…
Și atunci am avut un moment… Ea s-a uitat la mine și a zis «Ce nebunie». Și-i spun «Tu-ți dai seama ce creem noi? Și ce așteptări sunt de la noi?». Și am avut un moment în care mi-au dat lacrimile de emoție”, este confesiunea tulburătoare făcută de Răzvan Lucescu la FANATIK SUPERLIGA, emisiune pe care o puteți urmări LIVE în fiecare luni, marți și vineri, de la ora 10:30, numai pe site-ul FANATIK.RO.
Printre cei care l-au susținut pe Răzvan Lucescu la meciul care i-a adus titlul de campion cu PAOK Salonic s-a numărat și tatăl Mircea Lucescu. Acesta nu avea cum să lipsească de la acest eveniment extrem de important, mai ales că fusese prezent și la ultimele partide ale sezonului.
„Care au fost primele cuvinte ale tatălui tău când v-ați văzut după meci?”, a vrut să afle Horia Ivanovici, moderatorul FANATIK SUPERLIGA, emisiune pe care o puteți urmări și în premieră pe canalul de YouTube Fanatik și pe pagina de Facebook Horia Ivanovici în fiecare luni, marți și vineri, de la ora 17:30.
„Habar nu am! Era fericit… Ce am reținut, a zis că gata, a decis, așa cum atunci când eram mic veneam tot timpul după el, asta va face el acum, va veni tot timpul după mine”, a mai spus Răzvan Lucescu, tot cu lacrimi în ochi, la FANATIK SUPERLIGA.